ສະຫະລັດ ປະນາມ ຄຳສັ່ງຫ້າມ ຂອງລັດຖະບານ ກຳປູເຈຍ 
ກະຊວງ​ຖະ​ແຫລ​ງຂ່າວ​ກໍາປູ​ເຈຍ ​ອອກຄຳ​ສັ່ງ​ ​ຫ້າມ​ບໍ່​ໃຫ້ອອກ​ອາກາດ ລາຍການວິທະຍຸ ທີ່​ຜະລິດ​ໂດຍຕ່າງປະ​ເທດ ​ເປັນ​ເວລາ 31 ມື້ ກ່ອນ​ການ​ເລືອກ​ຕັ້ງ​.
ສະຫະລັດໄດ້ປະນາມ ຄຳສັ່ງຂອງລັດຖະບານກໍາປູເຈັຍ ທີ່ຫ້າມ ບໍ່ໃຫ້ສະຖານີວິທະຍຸທ້ອງຖິ່ນ ອອກອາກາດຂ່າວຕ່າງໆ ຂອງສື່ ມວນຊົນຕ່າງປະເທດ ໃນໄລຍະກ່ອນການເລືອກຕັ້ງທົ່ວໄປ ໃນ ເດືອນກໍລະກົດນີ້ ໂຄສົກກະຊວງຕ່າງປະເທດສະຫະລັດ ທ່ານ Patrick Ventrell ກ່າວໃນວັນສຸກວານນີ້ວ່າ ກະຊວງຖະແຫລງຂ່າວກໍາປູເຈຍ ໄດ້ ຄຳສັ່ງສະບັບນຶ່ງ ຫ້າມບໍ່ໃຫ້ອອກອາກາດ ລາຍການວິທະຍຸ ທີ່ ຜະລິດໂດຍຕ່າງປະເທດ ເປັນເວລາ 31 ມື້ ກ່ອນການເລືອກຕັ້ງ ໃນວັນທີ 28 ເດືອນກໍລະກົດ ຄໍາສັ່ງສະບັບນີ້ຍັງສັ່ງໃຫ້ສະຖານີ ຕ່າງໆ ຢຸດອອກລາຍງານກ່ຽວກັບບັນດາຊາວຕ່າງປະເທດທີ່ມີບົດບາດ ໃດໆກໍຕາມ ຢູ່ໃນການໂຄສະນາຫາສຽງ ທ່ານ Ventrell ຮ້ອງຄໍາສັ່ງນີ້ວ່າ ເປັນການຝ່າຝືນຢ່າງຮ້າຍແຮງຕໍ່ສິດເສລີພາບ ໃນດ້ານການຂ່າວ ທີ່ພາເຮັດໃຫ້ເກີດຄໍາຖາມຂຶ້ນມາວ່າ ການປ່ອນບັດທີ່ວ່ານີ້ຈະເປັນໄປແບບເສຣີ ແລະທ່ຽງທໍາຫລືບໍ່? ການຫ້າມດັ່ງກ່າວນີ້ ຈະມີຜົນກະທົບຕໍ່ອົງການຕ່າງໆ ດັ່ງໂຕຢ່າງວິທະຍຸເອເຊຍເສຣີ ແລະ ວິທະຍຸສຽງອາເມຣິກາ ຫົວໜ້າບັນນາທິການຂອງວີໂອເອ ທ່ານ Steve Redisch ໄດ້ອອກຖະແຫລງການສະບັບນຶ່ງ ໃນວັນສຸກວານນີ້ ປະນາມການດຳເນີນຄວາມພະຍາຍາມໃດໆກໍຕາມ ທີ່ຈະປິດປາກປິດສຽງຂອງສື່ມວນຊົນ ທ່ານ Redisch ກ່າວວ່າ ຂ່າວແລະຂໍ້ມູນທີ່ໜ້າເຊື່ອຖື ຖືກຕ້ອງ ແລະກໍ້າເກິ່ງ ແມ່ນເປັນສິ່ງຈຳເປັນທີ່ສຸດ ກ່ອນໜ້າການເລືອກຕັ້ງ ວີໂອເອ ກໍາລັງພິຈາລະນາ ທີ່ຈະເພີ້ມການອອກອາກາດໃນລະບົບຄື້ນສັ້ນຂອງຕົນ ຊຶ່ງບໍ່ມີຜົນກະທົບໃດໆ ຈາກການຫ້າມດັ່ງກ່າວນີ້